b'\n_START_ARTICLE_\nGori\xc5\xa1ki radi\xc4\x8d\n_START_PARAGRAPH_\nGori\xc5\xa1ki radi\xc4\x8d (imenuje se tudi solkanski radi\xc4\x8d ali gori\xc5\xa1ka vrtnica, v Solkanu mu pravijo tudi sukenski regut) je vrsta cikorije (v dru\xc5\xbeini Cichorium intybus), ki jo gojijo na obmo\xc4\x8dju Gorice v de\xc5\xbeeli Furlanija-Julijska krajina. Radi\xc4\x8d ima obliko vrtnice in se zato v Italiji imenuje La rosa di Gorizia.\n_START_SECTION_\nOpis\n_START_PARAGRAPH_\nGori\xc5\xa1ki radi\xc4\x8d je navadna cikorija, ki ima intenzivno rde\xc4\x8do barvo ali rde\xc4\x8dkasto oziroma skorajda roza barvo. Listi so \xc5\xa1iroki in mesnati in imajo obliko odprte vrtnice. Gori\xc5\xa1ki radi\xc4\x8d ima zelo malo grenkobe, \xc4\x8de ga primerjamo s trevi\xc5\xa1kim radi\xc4\x8dem, in je hrustljav. Uvr\xc5\xa1\xc4\x8damo ga med zimski radi\xc4\x8de._NEWLINE_Gori\xc5\xa1ki radi\xc4\x8d so gojili \xc5\xbee v \xc4\x8dasu Avstro-Ogrske. V knjigi Gorizia \xe2\x80\x93 la Nizza austriaca iz leta 1873 je baron Karl Czernig von Czernhausen napisal, da na obmo\xc4\x8dju med Gorico in Solkanom med drugimi kmetijskimi pridelki gojijo tudi rde\xc4\x8dkasto cikorijo.\n_START_SECTION_\nPridelava\n_START_PARAGRAPH_\nSredi\xc5\xa1\xc4\x8de pridelovanja gori\xc5\xa1kega radi\xc4\x8da je med Gorico in Solkanom. Zaradi industrializacije in razvoja mest so kmetje opustili kmetijske dejavnosti in se preselili v urbana obmo\xc4\x8dja. Nekateri so te dejavnosti opravljali le \xc5\xa1e zaradi veselja. Danes je pridelava gori\xc5\xa1kega radi\xc4\x8da zelo omejena, na trgu pa zelo priljubljena cikorija in povpra\xc5\xa1evana predvsem v restavracijah vi\xc5\xa1jega ranga. Cene so posledi\xc4\x8dno zelo visoke, tako da ga uvr\xc5\xa1\xc4\x8damo med najdra\xc5\xbeji radi\xc4\x8d na svetu._NEWLINE_Pridelava gori\xc5\xa1kega radi\xc4\x8da ni enostavna in zahteva veliko truda ter ljubezni, zato je danes malo pridelovalcev. Optimalna tla za gojenje gori\xc5\xa1kega radi\xc4\x8da so prodnata, bogata z \xc5\xbeelezom, ki poleti zadr\xc5\xbeujejo vodo, v dolgih su\xc5\xa1nih obdobjih. Gori\xc5\xa1ki radi\xc4\x8d prena\xc5\xa1a neugodne vremenske razmere, kot so su\xc5\xa1na poletja in mrzle zime. Zna\xc4\x8dilnost gori\xc5\xa1kega radi\xc4\x8da je, da seme kmetje pridobivajo sami, zato je radi\xc4\x8d mo\xc5\xbeno dobiti v razli\xc4\x8dnih barvnih odtenkih. Zgodaj spomladi posadijo najprej korenike radi\xc4\x8da za vzgojo semena. Setev poteka med marcem in junijem v obdobju upada lune. Ko seme za\xc5\xbeivi je treba radi\xc4\x8d dvakrat pokositi, da nastane prava korenina. Pozno jeseni, po prvi slani, radi\xc4\x8d ro\xc4\x8dno poberejo s koreninami vred, ga zve\xc5\xbeejo v \xc5\xa1opke in hranijo v zaprtih prostorih pri pribli\xc5\xbeno 10 stopinjah. Zelo va\xc5\xbeno je, da radi\xc4\x8d le\xc5\xbei v temi pokrit s slamo, travo ali peskom in se ga pogosto zaliva. Po pribli\xc5\xbeno petnajstih dneh dobi radi\xc4\x8d lepo rde\xc4\x8do barvo, kmet pa jo oblikuje in odstrani stranske liste, pri tem pa se izgubi pribli\xc5\xbeno 70\xc2\xa0% za\xc4\x8detnega proizvoda. V \xc4\x8dasu bo\xc5\xbeica je radi\xc4\x8d \xc5\xbee na mizah, jemo pa ga lahko do konca februarja, \xc4\x8de imamo sre\xc4\x8do, pa \xc5\xa1e tudi marca.'